May-Helen Molvær Grimstad (Kristelig Folkeparti), 1999-06-08:
Ny lov om opningstider for utsalsstader blei for ca. eit år sidan vedtatt av Stortinget. Det blei gjort fordi praksisen med opningstider på det tidspunktet openbert var i strid med lovverket. Det var difor nødvendig med ein revisjon av lovverket. Revisjonen stadfesta i hovudsak det opningstidsmønsteret som var gjeldande. Endringsforslaga som komiteen no har handsama, tar for seg nokre av unntaka frå hovudregelen. Forslaga til endring som vi handsamar i dag, er følgjande: Unntaket for utsalsstader knytte til kommunikasjonsknutepunkt blir oppheva.Det blir innført eit eige unntak for utsalsstader på flyplassar.Unntaket for utsalsstader på campingplassar blir avgrensa til campingsesongen.Fylkesmannen får heimel for å kunne avgrense unntaket for typiske turiststader til bestemte tider av året. Det er viktig å merke seg at endringane ikkje vil føre til endringar i lova sitt verkeområde eller hovudregelen om alminnelege opningstider. Dei foreslåtte endringane bør fjerne grunnlaget for feiltolkingar i strid med lovgivaren sine intensjonar. Forslaget frå Regjeringa er i tråd med høyringsforslaget frå 12. februar 1999. Høyringsrunden gav brei tilslutning til oppheving av unntaket for trafikknutepunkt og innføring av eige unntak for utsalsstader på flyplassar. Oppheving av unntaket for trafikknutepunkt inneber at dei alminnelege opningstidene vil gjelde også her. I høyringsrunden kom det vesentlege argument mot å oppheve unntaket for utsalsstader på campingplassar. Regjeringa går difor inn for å behalde unntaket, men med ei presisering som skal motverke utilsikta tolking og konkurransevriding. Presiseringa inneber også at unntaket frå dei generelle opningstidsvedtaka for utsalsstader på campingplassar berre skal gjelde i campingsesongen. Dessutan vil fylkesmannen sin heimel til å fastsette kva som kan sjåast på som ein typisk turiststad, bli meir fleksibelt etter forslaget til endring. Det nye er at fylkesmannen ved forskrift kan bestemme at stader kan reknast som typiske turiststader berre i bestemte periodar av året. Det er eit solid fleirtal på Stortinget for å avgrense søndagshandel, men noko ulike syn på korleis ein skal gjere det. Men det er eit fleirtal for å halde oppe ein avgrensa handelsaktivitet på søn- og helgedagar, samstundes som forbrukarane skal kunne kjøpe einskilde typar varer på slike dagar, og på kveldstid etter ordinær stengje tid. Fleirtalet i komiteen støttar difor Regjeringa sitt forslag til dei foreslåtte endringane, som tek sikte på å fjerne grunnlaget for feiltolkingar i strid med lovgivar sine intensjonar. Kristeleg Folkeparti har heile tida fokusert på at søndagen skal vere ein annleis dag. Vi treng eit skilje mellom arbeid og kvile, kvardag og søndag. Kristeleg Folkeparti ønskjer framleis at søndagen skal vere ein annleis dag med avgrensa kommersiell aktivitet. Difor ønskjer vi velkomen ei opprydding i regelverket som kan tette igjen smutthola. Kritikarane av endringar i denne lova, og gjerne av lova i det heile, meiner at Regjeringa skulle vore klar over dei moglege smutthola då lova blei endra i fjor. Til det er å seie at dei aktuelle paragrafane var i den opprinnelege lova, og var ikkje oppe til vurdering då dei aktuelle endringane fann stad for ca. eit år sidan. Men med den fokuseringa som då blei på lova, førte det til at langt fleire har utfordra lova på ein slik måte at det blei behov for ei opprydding. Dei endringane komiteen no har handsama og fått eit fleirtal for, inneber ikkje store realitetsendringar i lova. Dei vil i det vesentlege presisere innhaldet og intensjonane, slik Stortinget tidlegare har lagt til grunn. Eg er difor glad for at fleirtalet i komiteen sluttar seg til Regjeringa sitt forslag om endringar i opningstidslova.